Alexander Winter

Alexander Winter (* 19. august 1836, Tvrdošovce – † 19. apríl 1909, Piešťany) bol slovenský podnikateľ v kúpeľníctve maďarsko-židovského pôvodu, budovateľ kúpeľov Piešťany. Ako nájomca kúpeľov od roku 1889 prispel k rozmachu kúpeľov a mesta, propagoval Piešťany aj mimo územia Rakúsko-Uhorska. Bol otcom Ľudovíta a Imricha Winterovcov.
Životopis.
Alexander Winter sa narodil v roku 1836 v chudobnej rodine v Tvrdošovciach. Študoval v Nových Zámkoch, pôsobil ako obchodník a podnikateľ. V roku 1867 si vzal za manželku Henrietu rodenú Kácserovú, dcéru váženého obchodníka so železiarskym tovarom z Trenčína. Mali spolu štyri deti, troch synov: Františka (18681900), Ľudovíta (18701968) a Imricha (18781943) a dcéru Milku (18691941). Winter založil v Ipeľských Šahách obchod s textilným tovarom. Zaoberal sa výstavbou župných ciest a neskôr postavil tehelňu, vápenku a veľkú parnú pílu. Manželka Henrieta mala záujem o literatúru, ale i o hudbu. Alexandrovi pomáhala pri podnikaní vedením účtovníctva.
Nájomca piešťanských kúpeľov.
V roku 1889 (podľa niektorých zdrojov už v roku 1888) si prenajal od grófa Františka Erdődyho piešťanské kúpele a založil firmu "Alexander Winter a synovia, podnik generálneho prenájmu kúpeľov". Nájomná zmluva bola viackrát obnovovaná, celkove až na obdobie 99 rokov. Winter postupne nechal opraviť a zveľaďovať staršie kúpeľné budovy, zároveň pristupoval k výstavbe nových objektov. Kúpele boli zanedbané a dlhé roky sa do nich poriadne neinvestovalo. Dal zrekonštruovať budovy dnešných Napoleonských kúpeľov, "Kurhotel" (dnešné riaditeľstvo kúpeľov) a menšie hospodárske budovy. Syna Františka poveril vedením podniku v Ipeľských Šahách a Ľudovíta v roku 1890 zavolal do Piešťan, aby mu pomáhal pri riadení a budovaní kúpeľov. Pripojil sa k nemu aj brat Imrich, ktorý sa stal neskôr prvým predsedom Piešťanskej muzeálnej spoločnosti a zakladateľom piešťanského múzea (dnešné Balneologické múzeum Imricha Wintera). V rokoch 1893/1894 dal Alexander vybudovať Kúpeľnú dvoranu "(Kursalon)" a letné divadlo s kapacitou 400 sedadiel. V roku 1893 založil „robotnícky penzionát“ – neskoršiu Robotnícku nemocnicu s názvom „Pro labore“ alebo „A munkának“ a získal pre pôsobenie v nej mladého talentovaného a obetavého lekára MUDr. Eduarda Weisza. Robotníci sa tu chodili liečiť cez nemocenské pokladnice, čo bol prevratný čin a zmena záporného postoja nemocenských pokladníc k uhrádzaniu kúpeľnej liečby. Neskôr bol v areáli nemocnice postavený aj pavilón Alexander, pomenovaný práve podľa Alexandra Wintera. V rokoch 1897/1898 dal na Kúpeľnom ostrove postaviť modernú kúpeľnú budovu „Kúpele Františka Jozefa I.“. Budova bola pomenovaná podľa vtedy vládnuceho panovníka monarchie na počesť 50. výročia jeho nástupu na trón. Až do postavenia liečebného domu Thermia a kúpeľov Irma (19101912) bola najmodernejšou kúpeľnou budovou piešťanských kúpeľov. V roku 1967 bola zbúraná.
Prelomový príspevok Alexandra Wintera k rozvoju kúpeľov sa viaže k propagácii liečby doma aj v zahraničí. Vďaka jeho podnetu, ako aj podnetu jeho syna Ľudovíta, vytvoril koncom 19. storočia mladý budapeštiansky grafik Artur Heyer pre piešťanské kúpele známy symbol barlolámača. V roku 1903 kúpili Winterovci starý hotel "Zelený strom", ktorý zrekonštruovali a spojili so susedným odkúpeným domom. Tak vznikol penzión s 30 moderne zariadenými izbami. Pôvodne židovská rodina Winterovcov v roku 1907 konvertovala na katolícku vieru.
Winter zomrel v roku 1909, je pochovaný na židovskom neologickom cintoríne v Šahách.
Odkaz.
Piešťanská nemocnica nesie od roku 2003 na Winterovu počesť meno "Nemocnica Alexandera Wintera". Po Winterovi je pomenovaný hotel Sandor Pavillon (podľa maďarskej podoby mena Alexander, Sandor), sídliaci v budove bývalej Winterovej Robotníckej nemocnice. V máji 2011 za účasti potomkov rodiny Winterovcov bola na priečelí hotela Sandor Pavillon odhalená busta Alexandra Wintera, ktorej autorom je piešťanský sochár David Švorc.